钦定古今图书集成/明伦汇编/氏族典/第638卷 > 《元史》 > 孛术鲁德裕
## 钦定古今图书集成/明伦汇编/氏族典/第638卷 > 《元史》 > 孛术鲁德裕

按《金史孛术鲁德裕传》：“德裕，本名蒲剌都，隆安路猛
安人。补枢密院尚书省令史、右三部检法、监察御史，
迁少府监丞。明昌末，修北边濠堑，立堡寨。以劳进官
三阶，授大理正。丁母忧，起复广宁治中，历顺州、滨州
刺史。坐前在顺州市物亏直，遇赦，改刺沈州。累官北
京路按察使、太子詹事、元帅左都监，迁左监军，兼临”
潢府路兵马都总管。坐士马物故多，及都统按带私率官兵救护家属，德裕蔽之，御史劾奏逮狱。遇赦，谪
宁海州刺史，稍迁泗州防御使、武胜军节度使。贞祐
二年，改知临洮府事，兼陕西路副统军。召为御史中
丞，拜参知政事，兼签枢密院事。行省大名，诏发河北
兵救中都。凡真定、中山、保、涿等兵，元帅左监军永锡
将之，大名、河间、清、沧、观、霸、河南等兵，德裕将之，并护
清、沧粮运，德裕不时发。及李英至霸州，兵败，粮尽亡
失，坐㢮慢兵期，责授沂州防御使，寻知益都府事。兴
定元年二月，卒。